作者:奧敦周卿
標題:雙調・蟾宮曲
內容:西山雨退雲收，縹緲樓臺，隱隱汀洲。湖水湖煙，畫船款棹，妙舞輕謳。野猿搦丹青畫手，沙鷗看皓齒明眸。閬苑神州，謝安曾遊。更比東山，倒大風流。西湖煙水茫茫，百頃風潭，十里荷香。宜雨宜晴，宜西施淡抹濃妝。尾尾相銜畫舫，盡歡聲無日不笙簧。春暖花香，歲稔時康。真乃上有天堂，下有蘇杭。套數。